FI Euroopan unionin virallinen lehti CE 88/251

(2004/C 88 E/0256)

KIRJALLINEN KYSYMYS E-0938/04

esittäjä(t): Margrietus van den Berg (PSE) komissiolle

(26. maaliskuuta 2004)

Aihe: Uskonnolliset vähemmistöt Gujaratissa

Sen jälkeen, kun komissio 15. toukokuuta 2003 vastasi yhdessä muutamien virkaveljieni kanssa 9. huhtikuuta 2003 esittämiini kysymyksiin (E-1417/03 (1)), ei Gujaratissa ole juurikaan edistytty helmikuussa 2002 tehtyyn joukkomurhaan syyllistyneiden saamisessa oikeuden eteen ja sen uhrien ja/tai heidän läheistensä kuntoutuksessa. Amnesty International ilmoitti viimeksi marraskuussa 2003 muslimien laittomista pidätyksistä Gujaratissa. Human Richts Watch -järjestö raportoi jo aiemmin ihmisoikeus-aktivisteihin kohdistuneista uhkailuista Gujaratissa. AWAAZ South Asia Watch -järjestö totesi hiljan raportissaan ”In Bad Faith? British Charity and Hindu Extremism”, että hindujen äärijärjestö RSS:n peiteorganisaatiot ovat keränneet Britannian kansalaisilta tekaistuin verukkein miljoonia puntia, jotka on toimitettu laajoihin väkivaltaisuuksiin ja vähemmistövihan lietsomiseen osallistuneille järjestöille. Lisäksi on saatu lukuisia ilmoituksia siitä, että muslimeja syrjitään työmarkkinoilla.

1. Onko komissio tietoinen Amnesty Internationalin, Human Richts Watch -järjestön ja AWAAZ South Asia Watch -järjestön edellä mainituista raporteista?

2. Onko komissio ryhtynyt toimiin niiden johdosta?

3. Jos vastaus on myönteinen, mihin tuloksiin ne ovat johtaneet? Jos vastaus on kielteinen, miksei komissio ole tehnyt mitään?

4. Onko Gujaratin nykytilanteella merkitystä sen kannalta, että yhteisön yritykset voivat henkilöstöpolitiikassaan tosiasiallisesti noudattaa syrjimättömyysperiaatetta?

Christopher Patteriin komission puolesta antama vastaus

(30. huhtikuuta 2004)

Komissio on tietoinen arvoisan parlamentin jäsenen mainitsemista raporteista ja seuraa edelleen tarkoin tilannetta Gujaratissa. Komissio on täysin samaa mieltä siitä, että rikoksentekijät on saatettava oikeuden eteen, uhrit kuntoutettava ja uskonnollisten vähemmistön oikeuksia suojeltava.

Komissio on reagoinut Gujaratin väkivaltaisuuksiin toimittamalla uhreille avustuspaketin humanitaarisen avun toimistonsa (ECHO) kautta.

Lisäksi EU on luvannut käsitellä kaikkia Intian demokratiaa ja ihmisoikeuksia koskevia asioita käydessään säännöllistä, jatkuvaa ja rakentavaa vuoropuhelua Intian hallituksen kanssa.

Intia ja EU ovat äskettäin käynnistäneet ns. Ateenan prosessin — säännölliset ihmisoikeuskeskustelut Intian viranomaisten kanssa — mielipiteiden vaihtamiseksi ongelmallisista kysymyksistä. EU:n lähetystöpäälliköt New Delhissä (komission lähetystön päällikkö mukaan luettuna) seuraavat tarkoin ihmisoikeuskysymyksiä, erityisesti Gujaratin tilannetta ja uskonnonvapauteen liittyviä seikkoja.

Komissiolla ei ole toimivaltuuksia yhteisön ulkopuolisissa maissa harjoitettavaa toimintaa koskevien nimenomaisten suositusten antamiseksi yksityisyrityksille. Komissio on kuitenkin sitoutunut kannustamaan yrityksiä toimimaan yritysten sosiaalista vastuuta koskevien Yhdistyneiden Kansakuntien (YK) ja EU:n suuntaviivojen mukaisesti. Näissä suuntaviivoissa viitataan selkeästi tarpeeseen suojella ja edistää työntekijöiden ihmisoikeuksia ja välttää vähemmistöryhmiin kohdistuvaa syrjintää.

(1) Katso sivu 30.